text: Bilsalget stærkt på vej frem
  15 marts 2011 kl. 15.39
  Bilsalget er stærkt på vej til det samme niveau som før finanskrisen brød ud i 2008.
  Salget var helt i bund i 2009 og 2010, men de første tal for i år viser, at en kraftig stigning er på vej.
  I februar steg salget af personbiler til 11.565 eller med 34,2 procent i forhold til februar 2010.
  Salget af varebiler steg med 31,2 procent til 1.675 biler.
  Og salget af lastbiler steg med 87,2 procent til 266.
  
  Personbiler trækker læsset
  Det er først og fremmest salget af personbiler, som trækker bilbranchen op efter den økonomiske nedtur i de foregående år.
  Forbrugerne går især efter små, økonomiske biler og energiøkonomiske biler i mellemklassen. Tendensen mod små biler er den sammen i hele Europa, men den er særlig stærk i Danmark på grund af afgiftssystemet.
  De Danske Bilimportører konstaterer, at bilsalget stadig halter efter de fede år før finanskrisen, men importørerne mener, at branchen som helhed er på vej op fra bunden.
  TV SYD tager i 19.30-udsendelsen temperaturen på bilmarkedet i et autohus i Haderslev.
  